**Všeobecne záväzné nariadenie obce HOSŤOVCE**

**č. 4/2019,**

**o pravidlách času predaja v obchode a času prevádzky služieb**



**Návrh VZN vyvesený na úradnej tabuli v obci Hosťovce dňa: 19. 11. 2019**

**VZN prerokované schválené dňa: 05. 12. 2019**

**VZN zverejnené dňa: 06. 12. 2019**

**VZN nadobúda platnosť dňom: 20. 12. 2019**

**VZN nadobúda účinnosť dňom: 01. 01. 2020**

Obecné zastupiteľstvo obce Hosťovce v súlade s ustanovením § 4 ods. 5 písm. a) bod 4. a v nadväznosti na ustanovenie §11a zákona č. 369/1990 Zb. o obecnom zriadení v znení neskorších predpisov *(ďalej aj ako „zákon o obecnom zriadení“)*

**vydáva**

toto Všeobecne záväzné nariadenie obce Hosťovce č. 4/2019 o pravidlách času predaja v obchode a času prevádzky služieb *(ďalej aj ako „VZN“).*

**§ 1**

**Úvodné ustanovenie a účel VZN**

1. Toto všeobecne záväzné nariadenie *(ďalej aj „nariadenie alebo VZN“)* určuje pravidlá času predaja v obchode a času prevádzky služieb právnických osôb a fyzických osôb *(ďalej aj ako: „podnikateľov“)*, ktoré v prevádzkarňach, reštauráciách a pohostinstvách vykonávajú obchodnú činnosť alebo poskytujú služby v rámci územia obce Hosťovce.

**§ 2**

**Základné pojmy**

1. Pre účely tohto nariadenia sa rozumie:

- **prevádzkarňou** je účelovo učený priestor, v ktorom podnikateľ prevádzkuje svoju podnikateľskú činnosť za účelom predaja konkrétne určeného sortimentu tovaru alebo konkrétneho druhu služieb podľa a osobitného predpisu,

- **podnikateľom** je osoba, ktorá na základe podnikateľského oprávnenia podľa osobitného predpisu spotrebiteľovi ponúka alebo predáva výrobky, alebo poskytuje služby,

- **prevádzkovou dobou** sa rozumie časovo ohraničená časť dňa a, kedy je prevádzkareň sprístupnená spotrebiteľom k predaju príslušnej obchodnej komodity alebo k poskytovaniu služieb,

- **uzavretá spoločnosť** je skupina individuálne určených a pozvaných osôb zdržujúcich sa v prevádzkarni so súhlasom prevádzkovateľa za účelom ich účastí na rodinných a priateľských posedeniach *(oslavy, svadby, promócie, kary) alebo firemných akciách (výročné konferencie, večierky, koncoročné posedenia)* bez prístupu verejnosti,

- **verejné kultúrne podujatie** je podujatie organizované v prevádzke prevádzkovateľa alebo samotnou obcou pre neurčitý počet osôb za účelom ich účasti na koncerte, hudobnej a tanečnej produkcii, tanečnej zábave a iných akciách v oblasti spoločenskej zábavy, ktorého podmienky konania a organizovania určuje osobitný predpis.

**§ 3**

**Pravidlá času predaja v obchode a času prevádzky služieb**

1. Čas predaja v obchode a čas prevádzky služieb v obci sa určuje nasledovne:

a) v obchodných prevádzkach v časovom rozmedzí od 6.00 hod. do 20.00 hod.

b) v prevádzkach pohostinskej činnosti v dňoch pondelok, utorok, streda, štvrtok, nedeľa v časovom rozmedzí od 7.00 hod. do 22.00 hod.

c) v prevádzkach pohostinskej činnosti v dňoch piatok a sobota v časovom rozmedzí od 7.00 hod. do 24.00 hod. a pre prípad konania svadby, narodenín alebo miestnej vopred ohlásenej akcie do 5.00 hod. nasledujúceho dňa,

2. Otváracie a zatváracie hodiny si určuje právnická osoba a fyzická osoba, resp. podnikateľ v rámci určeného času predaja a času prevádzky služieb, ktorá je uvedená v § 3 ods. 1.

**§ 4**

**Kontrolná činnosť a sankcie**

1. Kontrolu dodržiavania tohto VZN vykonávajú:

a) starosta obce

b) poslanci obecného zastupiteľstva

c) kontrolór obce.

2. Porušenie ustanovení tohto VZN sa posudzuje ako priestupok. Na konanie o priestupku sa vzťahuje zákon č. 372/1990 Zb. o priestupkoch v znení neskorších predpisov.

**§ 5**

**Prechodné a záverečné ustanovenia**

1. Právnická osoba a fyzická osoba - podnikateľ sú povinné upraviť svoj čas predaja v obchode a čas prevádzky služieb v súlade s týmto nariadením do 30 dní od účinnosti tohto nariadenia.

2. Ďalšie povinnosti fyzických osôb a právnických osôb, ktoré im vyplývajú zo všeobecne záväzných právnych predpisov, nie sú týmto VZN dotknuté.

3. Návrh tohto VZN bol zverejnený na úradnej tabuli a na webovom sídle obce v lehote uvedenej v § 6 ods. 3 zákona č. 369/1990 Zb.

4. Toto VZN bolo schválené uznesením obecného zastupiteľstva obce Hosťovce č. 15/2019 zo dňa 05. 12. 2019. Toto VZN nadobúda platnosť dňom schválenia obecným zastupiteľstvom a účinnosť 15- tým dňom po vyvesení VZN na úradnej tabuli obce, t. j. dňa 01. 01. 2020.

...............................................

**Tibor Béres**

starosta obce Hosťovce